Document ID: /roh_data/filtered/fineweb-2-filterrobots_roh.jsonl.gz/37979

Las autoritads svizras online
Ils patruns èn obligads da far in'assicuranza cunter accidents da lavur per lur lavurants e – sche quels lavuran durant almain 8 uras per emna en la medema interpresa – er cunter accidents ordaifer la lavur.
Suenter in accident – ch'i saja in accident da lavur u in accident ordaifer la lavur – stuais Vus annunziar immediatamain il cas a Voss patrun.
Il patrun da sia vart sto annunziar immediatamain l'accident a sia assicuranza. Vus sco persuna emploiada survegnis alura in formular che Vus resp. il medi responsabel sto emplenir cumplettamain e confurm a la vardad e trametter immediatamain a l'assicuranza cumpetenta.
En cas d'accident ston ils patruns pajar vinavant durant in tschert temp 80 % da la paja a lur collavuraturs. La durada n'è betg fixada cleramain en las leschas.
En Svizra èn tut ils lavurants assicurads obligatoricamain cunter las consequenzas d'in accident. A partir dal terz di suenter l'accident survegnis Vus ina diaria dad 80 pertschient da la paja. I na dependa betg sche l'accident è capità a la lavur u durant il temp liber.
In'excepziun vala per ils lavurants cun in pensum da lavur da main che 8 uras per emna. Per quels èn mo assicurads accidents da lavur u accidents che capitan sin il viadi a la lavur.
Ils patruns ston pajar ad els vinavant durant in tschert temp 80 % da la paja. La durada n'è betg fixada cleramain en las leschas. Tenor la pratica da las dretgiras importa la durada minimala 3 emnas en il 1. onn da servetsch. En cas da relaziuns da lavur pli lungas applitgeschan las dretgiras tabellas u scalas. Questas tabellas inditgan quant ditg che la paja vegn pajada a partir d'in tschert dumber d'onns da servetsch. Dar datti la scala da Basilea, da Turitg e da Berna.
Guardai en Voss reglament. Là è inditgà quai che vala en Voss manaschi.
Sche Vus essas incapabel da lavurar suenter in accident, na po Voss patrun betg desdir Vossa plazza durant in temp limità.
Sche Vus essas scrit malsaun, na dastgais Vus betg lavurar. Cas cuntrari vegn l'assicuranza a pretender enavos la diaria ed eventualmain a far ina denunzia penala cunter Vus.